NORAKSTS

|  |  |
| --- | --- |
| 24.11.2022. | Nr.15/23 |

###### GROZĪJUMS JEGAVAS VALSTSPILSĒTAS 2021. GADA 28. OKTOBRA LĒMUMĀ Nr.16/5 “PAR PIEKRIŠANU SIA ”JELGAVAS KOMUNĀLIE PAKALPOJUMI” DALĪBAI PROJEKTĀ UN GALVOJUMA SNIEGŠANU”

(ziņo: I.Škutāne)

**Atklāti balsojot: PAR – 13** (A.Rāviņš, R.Vectirāne, V.Ļevčenoks, M.Buškevics, I.Bandeniece, I.Priževoite, J.Strods, R.Šlegelmilhs, U.Dūmiņš, M.Daģis, A.Pagors, G.Kurlovičs, A.Tomašūns), **PRET – nav**, **ATTURAS – 1** (A.Rublis), **BALSOJUMĀ NEPIEDALĀS – 1** (A.Eihvalds),

Jelgavas valstspilsētas dome ar 2021. gada 28. oktobra lēmumu Nr. 16/5 “Par piekrišanu SIA “Jelgavas komunālie pakalpojumi“ dalībai projektā un galvojuma sniegšanu” nolēma piekrist, ka SIA “Jelgavas komunālie pakalpojumi” piedalās Eiropas reģionālā attīstības fonda 13.1.3. specifiskā atbalsta mērķa „Atveseļošanas pasākumi vides un reģionālās attīstības jomā” 13.1.3.2. pasākumā „Atkritumu atkārtota izmantošana, pārstrāde un reģenerācija”, īstenojot projektu „Bioloģiski noārdāmo atkritumu pārstrādes iekārtas izveide Zemgales reģionālajā atkritumu poligonā “Brakšķi”” (turpmāk – Projekts), izbūvējot bioloģiski noārdāmo atkritumu (BNA) anaerobās fermentācijas iekārtu ar plānoto jaudu 17 000 t/g, Projekta apstiprināšanas gadījumā izbūvē poligonā “Brakšķi” lokālās infiltrāta attīrīšanas iekārtas un modernizē nešķirotu atkritumu šķirošanas staciju “Brakšķi”, kā arī piekrita Projekta apstiprināšanas gadījumā sniegt galvojumu SIA “Jelgavas komunālie pakalpojumi” 2 050 200,00 *euro* (divi miljoni piecdesmit tūkstoši divi simti *euro* 00 centi) aizņēmuma ņemšanai valsts kasē vai kredītiestādē līdzfinansējuma nodrošināšanai, galvojumu garantējot ar Jelgavas valstspilsētas pašvaldības budžetu. SIA “Jelgavas komunālie pakalpojumi” iesniegtais Projekts ir akceptēts un 2022. gada 11. oktobrī noslēgts līgums ar SIA “Bildberg” par bioloģiski noārdāmo atkritumu pārstrādes iekārtu izbūvi.

Ņemot vērā būvniecības izmaksu sadārdzinājumu, lai samazinātu izmaksas, SIA “Jelgavas komunālie pakalpojumi” neplāno būvēt poligonā “Brakšķi” lokālās infiltrāta attīrīšanas iekārtas, bet gan iepirkuma rezultātā noslēgusi līgumu ar OÜ "Mativesi" par poligona "Brakšķi" infiltrāta attīrīšanas pakalpojuma nodrošināšanu.

Ņemot vērā iepriekš minēto un veikto iepirkumu rezultātus, Projekta kopējās izmaksas no 7 200 000,00 *euro* (bez PVN) palielinājušās uz 14 375 600,00 *euro*, tai skaitā Eiropas reģionālā attīstības fonda maksimāli pieejamais finansējums 5 780 000,00 *euro* - 46,33% un SIA ”Jelgavas komunālie pakalpojumi” līdzfinansējums 7 395 600,00 *euro* - 53,67%.

SIA “Jelgavas komunālie pakalpojumi” kopējās izmaksas, kas jānodrošina dalībniekiem, sastāda 8 595 600,00 *euro*, tajā skaitā 7 395 600,00 *euro* - Projekta līdzfinansējums, 800 000,00 *euro* - nešķirotu atkritumu šķirošanas stacijas “Brakšķi” modernizēšanas izmaksas, 400 000,00 *euro* - atkritumu pieņemšanas nojumes paplašināšanas izmaksas.

SIA ”Jelgavas komunālie pakalpojumi” dalībnieki 2022. gada 16. novembra ārkārtas dalībnieku sapulcē (protokols Nr.38Ā) pieņēma lēmumu piekrist, ka SIA “Jelgavas komunālie pakalpojumi” ņem kredītu 8 595 600,00 *euro* apmērā valsts kasē vai kredītiestādē, un sniegt galvojumu proporcionāli dalībniekiem piederošajam pamatkapitāla apjomam sabiedrībā.

Jelgavas valstspilsētas pašvaldībai kā SIA “Jelgavas komunālie pakalpojumi” 51% kapitāla daļu īpašniecei jānodrošina galvojums 4 383 756,00 *euro* apmērā aizdevuma saņemšanai kredītiestādē.

Saskaņā ar likuma ”Par pašvaldībām” 15.panta pirmās daļas 1.punktu, 21.panta pirmās daļas 27.punktu, Likuma par budžetu un finanšu vadību 41.panta piekto daļu, likuma “Par pašvaldību budžetiem” 26.panta pirmo un otro daļu, Ministru kabineta 2019. gada 10. decembra noteikumiem Nr.590 ”Noteikumi par pašvaldību aizņēmumiem un galvojumiem”, Ministru kabineta 2016. gada 30. augusta noteikumu Nr.588 “Darbības programmas “Izaugsme un nodarbinātība” 5.2.1. specifiskā atbalsta mērķa “Veicināt dažāda veida atkritumu atkārtotu izmantošanu, pārstrādi un reģenerāciju” 5.2.1.2. pasākuma “Atkritumu pārstrādes veicināšana” un 13.1.3. specifiskā atbalsta mērķa "Atveseļošanas pasākumi vides un reģionālās attīstības jomā" 13.1.3.2. pasākuma "Atkritumu atkārtota izmantošana, pārstrāde un reģenerācija" īstenošanas noteikumi” 11. un 121.punktu un SIA ”Jelgavas komunālie pakalpojumi” 2022. gada 16. novembra ārkārtas dalībnieku sapulces lēmumu (protokols Nr.38Ā),

**JELGAVAS VALSTSPILSĒTAS DOME NOLEMJ:**

Izdarīt Jelgavas valstspilsētas domes 2021. gada 28. oktobra lēmumā Nr.16/5 “Par piekrišanu SIA “Jelgavas komunālie pakalpojumi“ dalībai projektā un galvojuma sniegšanu” šādus grozījumus:

1. Svītrot 2.punktā vārdus “izbūvē poligonā “Brakšķi” lokālās infiltrāta attīrīšanas iekārtas un”;
2. Aizstāt 3.punktā skaitļus un vārdus “2 050 200,00 *euro* (divi miljoni piecdesmit tūkstoši divi simti *euro* 00 centi)” ar skaitļiem un vārdiem “4 383 756,00 *euro* (četri miljoni trīs simti astoņdesmit trīs tūkstoši septiņi simti piecdesmit seši *euro* 00 centi)”.

Domes priekšsēdētājs *(paraksts)* A.Rāviņš

NORAKSTS PAREIZS

Administratīvās pārvaldes

Kancelejas vadītāja  B.Jēkabsone

2022. gada 24. novembrī